一  字  诀  玉  连  环 
一字诀玉连环序
老子云：“祸兮福所倚，福兮祸所伏，孰知其极，是何福福？”圣人犹难，况兀兀之众？岂能前期之得失，察品物之情状者哉？此阴阳者流不阙于世也。黄帝轩辕以中式开天下聋瞽，虽为其书，而得其妙用寡矣。近世徐次宾潜心斯道，为人稽吉徵凶，委曲详悉，遂将所得述成一书，题曰《一字诀》，十五门互相发挥，循环不止。又曰《玉连环》，宝之云意。九逸仙人见其简略，慨然详注，览之者寻源讨流，不待《金匮》、《玉函》，已造会要。
金大定二十一年，岁次辛丑，孟冬朔日，翠微樵隐王顺谨序
按：南宋孝宗纪辛丑淳熙八年 金大定二十一年

六壬一字诀玉连环目次终
六壬一字诀玉连环
课式体要
庐溪徐次宾述
中式大体有八门，一曰先锋，二曰直事，三曰外事，四曰内事，五曰发端，六曰移易，七曰归计，八曰变体，曰时、日、辰、年、命、三传也。
先锋门者，谓所占之正时也，为财、为合、为刑、为害，不待运式而先有所主，故曰先锋门。
直事门者，谓天上正时也。假令甲日未时为日下之财。若小吉上乘天空，是虚妄干财也。谓天上正时将直事，故曰直事门。
外事门者，以日干为外也。若时与日合为外合，若时与日害则主外忧。盖日为阳、为尊、为外事，故曰外事门。
内事门者，以辰为内也。若时与辰害则内忧，若与辰冲即主内动。盖辰为阴、为卑、为宅、为内事，故曰内事门。
发端门者，初传是也。假令正月占事，若用起大吉丑，即为过去事；用起功曹寅，即为目今事；用起太冲卯，即为未来事；以其为灾福发用之端，故曰发端门。
移易门者，中传是也。谓如初传凶，中传吉，即移易其凶象，变而为吉，故曰移易门。
归计门者，末传是也。如四月甲日韩本“甲日”作“申日”占事，而用传见申酉，末传见午，即主五月内无事，故曰归计门。
变体门者，人命之事也。“之事”韩本作“支是”。谓四课虽同时而人命不同，以人命所见神将各异，故变其卦体，所主灾福亦不同，故曰变体门。
凡占一课，八门之内须要消息详审，择其精要而断之。若习之不正，择之不当，则毫厘之差，千里之失。当首立此章以明课体之要，次标假令以明课式之用，故学者于此当尽心焉。
 时为日干财章第一 主求财
凡时为日干之财，更乘旺气，得吉神良将，上下相生，定主干财之事。若式中得斩关、游子发用，子干原文如此白虎，必是出入干财。若式中见兄弟爻，上得吉将，便言同人干财。若日落空亡，或上见天空，便言财为等辈取也。或失财，或被等辈收也。若上得朱雀、勾陈、白虎为鬼，便言争财之人。若见天空、空亡得，必是空手求财也。若财在日上，乃手内之财，名为出门见财。若太阴乘财与日三合六合，主得阴人财。若见玄武临财，防盗；更见鬼贼，定是失财。凡财乘旺气，是目下之财；相气，是将来之财；休气，是过去之财，或为旧财，或于有疾病人处求财；囚气，系无力之财；死气，是关死人之财。
欲知财数，以神将上下相乘，不用他人之干也。亦量旺相休囚、相生相克加减言之。
假令乙亥日申将未时，三传丑寅卯，将螣蛇、朱雀、六合，来意主出外取索旧财两重，系丑年交易，其钱三百二十贯，至六月得钱五十六贯，至十二月再索，乃有口舌相争，却得一姓董人和劝，其财尽得。
空 虎 常 玄

午 未 申 酉　　　蛇 贵 空 龙　　 财 丁丑 蛇 

龙巳　　　 戌阴　　丑 子 午 巳　　 兄 戊寅 朱 

勾辰　　　 亥后　　子 亥 巳 乙　　 兄 己卯 合 

　卯 寅 丑 子

　合 朱 蛇 贵
何以知出外取索旧财？缘时为日干财，直事门见白虎，主道路。又发用大吉，亦为日干之财，大吉土“土”吴本、韩本俱作“上”。无气，故言出外取索旧财两重。 

系丑年交易者，发用大吉为丑年也。
言三百二十贯者，盖大吉八数，螣蛇四数，相乘得三百二十贯也。
六月中得数五十六贯，何也？盖时为日干财，小吉八数，白虎七数，相乘得五十六也。缘白虎无气，又未为六月建，故于六月中先得五十六贯也。
至十二月再索有口舌相争，得姓董人和劝，尽得之，何也？盖发用大吉为财，应十二月；中传功曹为等辈，上得朱雀，主口舌争竞；末传卯主千里，六合为草头，配成董字；六合主和，故得姓董人劝和。
假令壬申日申将午时，三传子寅辰，将白虎、玄武、天后，来意主人出外，东南上干财。因一姓崔人成合交易，其人内怀欺诈，终不敢发。又有一属狗人姓上欲相侵害，终而自解。
　朱 合 勾 龙
　未 申 酉 戌　　　虎 龙 阴 常　　 兄 甲子 虎 ⊙
蛇午　　　 亥空　　子 戌 卯 丑　　 子 丙寅 玄 

贵巳　　　 子虎　　戌 申 丑 壬　　 官 戊辰 后 

　辰 卯 寅 丑

　后 阴 玄 常
何知出外？盖发用神后，将得白虎，主道路。又天罡临斩关，故言出外也。
何知东南干财？缘时为日下之财，先乘螣蛇，下临辰，故言东南干财也。
何以知人姓崔？以末传天罡为山，加寅配艮为垒土，艮数八，合而为人字，以山配重土，又有人傍，是崔字。
然天罡为日鬼，何以言姓崔人成合交易？缘天罡临寅，自受其制，又为中传功曹制之，故不能为鬼。
遏为我助，怀欺诈而不能害也？缘天罡为虚诈之神，克日，故主欺诈也。赖中传寅木制之，不能发用也。
申上天魁为属狗人，日上大吉为姓王人，皆为今日之鬼。而侵害自解者，缘日落空亡，彼不见我，将与谁争也？
时为日干马章第二 主出入之事
驿马者，传送之神也。主道路出入，若不落空亡、天空，定主出入也。若马为日干之财，主因财出行也。若马见白虎发用，休气所乘，主紧速疾病。若时为日马带鬼，或式中更见勾陈、朱雀刑克于日者，因出入有官事，或往他处衙门动官，不然是急速官事。若驿马为贵人，式中见朱雀、太常，与日三合六合，官员差除，或驿递文字，或式中见关，缘有格不出入。伏吟近出，便出而便归也。反吟则反复出入，千里之行也。若得进游子卦，有天涯地角之行。如斩关、三交，更得凶将，主避罪逃亡也。
假令壬辰老人占，癸丑日将亥时返吟，三传未丑未，将常、朱、常，此人因酒食过多，伤损肝胃，并下孟血痢；又小肠不通，添心腹胀满，用药不效，饮食不进，旦暮而死。
　勾 合 朱 蛇

　亥 子 丑 寅　　　朱 常 朱 常　　 官 丁未 常 

龙戌　　　 卯贵　　丑 未 丑 未　　 官 癸丑 朱 

空酉　　　 辰后　　未 丑 未 癸　　 官 丁未 常 

　申 未 午 巳

　虎 常 玄 阴    
何以知酒食伤于脾胃？盖日上小吉主羊酒，太常主筵宴，土主脾胃，各乘休气，故言酒食伤于脾胃也。
又何知下痢，小肠不通？缘癸丑水变为痢，故言下痢。三传皆土，故癸水不能流行，故知小肠不通。
心腹胀满者，癸亥水不能外行也。
何知药不能效，饮食不进？盖小吉为药，太常为饮食，即为日鬼，故药不效，食不进矣。
言旦暮死者，盖时日马卦，返吟游子，未为旬中六丁，丑时为日马，老病得之，岂能出入？当是阳魂乘驿马、六丁，游于天涯地角之外，其病身一虚壳耳。又命上乘丧魄，与三传俱是日鬼，以四鬼守虚壳，岂不应旦墓而死者乎？
假令壬戌人，辛酉日午将申时，三传午辰寅，将贵朱勾，来意因藏有夫妇人，事败露到官，旬日案成，累罪断徒五年，杖一百，丁丑日决之，发邻州居住。
　合 朱 蛇 贵
卯 辰 巳 午　　　蛇 后 贵 阴　　 官 戊午 贵 

勾寅　　　 未后　　巳 未 午 申　　 父 丙辰 朱 

龙丑　　　 申阴　　未 酉 申 辛　　 财 甲寅 勾 

　子 亥 戌 酉

　空 虎 常 玄
何以知之？盖本命日上见太阴，主伏匿阴人不正之事。阮在我本命日上，故知藏匿妇人也。
何知事败？盖先锋门胜光为发用，上见天乙为今日之鬼，故言事败到官。
何知旬中案成？时日主于紧速，故言旬日也。
何知徒罪五年？盖传天乙克日干，中传天罡，得朱雀火神，又为今日之鬼，末传勾陈又是凶神。此课伤日，始末俱凶，又辰午为两重自刑。古经云“三刑弃世，二刑徒递。”今日徒五年是也。
何知丁丑日断发邻州居住？缘丁马为一今日之鬼，又为日刑故也。
带疮行路艰难，住邻州者，盖为日上鬼见马也。
时为日贵日禄日德章第三 主动官事
贵德禄三神者，异名而同体，谓显有德，享有禄，皆为贵官之象也。若三神带财，多为官场之财，或托有官人干财。若被刑带害，传中有凶将，定入官府争财。若三传神上带吉半，传中见青龙、六合、太常，为日之三合，不见刑鬼，仕人加官；秀士及第；庶人得之，见官得理，或得上人提挈。若式中见昼夜贵人全者，主两得衙门。
若卦中遥克、反吟，中传见天马，即知他处衙门官动也。
假令癸巳人，丙子日申将酉时，三传戌酉申，天魁临亥为用，卦名知一，来意本人于家西耕开荒地一段，种麦子，上麦熟时，有带官人刈麦。曰：“是我之地。”相争到官，劝和，得麦一半，归其地。
　龙 勾 合 朱
　辰 巳 午 未　　　后 阴 空 龙　　 子 甲戌 后 

空卯　　　 申蛇　　戌 亥 卯 辰　　 财 　酉 贵 ◎
虎寅　　　 酉贵　　亥 子 辰 丙　　 财 　申 蛇 ◎⊙
　丑 子 亥 戌

　常 玄 阴 后
何知家西开荒地种麦？时缘日下之贵，又为日下之财，又为日下之合，故言外也。酉既为日下之财，不言金玉而言麦者，人事也。若妇人占当有金玉首饰之物，今以老农五月占此，酉主小麦，既为日下之财，故言麦也。
言家西，谓酉，西方也。
何以带官人争麦？谓直事门为仲，中传上见天乙，故为带官人。
何知相争到官？盖日上见天罡，为自己怒恶。又时为日贵，中传又得天乙为动官之象。
何知劝和分麦？盖时为合，外卦得比用，故知和合。申酉时为财，乃日空亡，既落空亡，只得一半矣。
假令癸酉人，丙戌日未将亥时，日遥克从魁，三传酉巳丑，天将贵、常、勾，来意事主西北上远行理会，自己差遣文字，并无难阻，得差遣必是近任，八月内丁酉日还家，当月得俸。本州太守决是一刚毅正直之人，以刘为姓，主太守美爱而有聚财之庆。
　勾 龙 空 虎

　丑 寅 卯 辰　　　龙 玄 贵 勾　　 财 乙酉 贵 

合子　　　 巳常　　寅 午 酉 丑　　 兄 癸巳 常 

朱亥　　　 午玄　　午 戌 丑 丙　　 子 己丑 勾 

　戌 酉 申 未

　蛇 贵 后 阴

何知西北远行？盖时为日下之驿马，与天马并，登明为西北下为远行。登明为日贵，上乘朱雀，主文字贵人，乘马有文字之象，岂不是自己差遣文字也？
何知一路并无难阻？式中无关格故也。
何知近任？命上见天恩，日上见官爵，又用传俱是三合，故知近任。
何知八月丁酉日还家？从起从魁，末传大吉为归计门，下临酉，上丁字，故知丁酉日也。众魁为日之财，故主八月得俸。
何知太守为刚毅正人？缘癸酉太乙乘酉属金，主义，故知刚正，酉为金刀，故姓刘。
何知太守美受？盖天乙与日三合。
何知有聚财之庆？谓卦体属金，为日之财也。
时为日干三合六合章第四
六合者，为月宿合神；三合者，为五行本局之神。以日为阳为尊，主外事。若正时与日干六合三合，定主外事和合。若合中带财，吉神良将主外财和合事；或妻妾和合事，盖财亦为妻妾也。若见天后、太阴为日与日为鬼，日辰传重见鬼者，必是因外面阴人和合上致生官事。若见空亡，或天空，是虽败露，无咎也。若命中带破，日辰传中复见必凶。
假令己未辰将午时，卦得八专，三传丑巳巳，将蛇、青、青，来意主南面上有属马妇人来往事败，忌一姓孙人，主大惊恐，坏钱十一贯，至庚申日即无事也。
　合 勾 龙 空

　卯 辰 巳 午　　　合 龙 合 龙　　 兄 　丑 蛇 ◎

朱寅　　　 未虎　　卯 巳 卯 巳　　 父 丁巳 龙 

蛇丑　　　 申常　　巳 未 巳 己　　 父 丁巳 龙 

　子 亥 戌 酉

　贵 后 阴 玄

何知南面与妇人来往？盖午时为日干六合，卦名八专，主淫乱。又午时属马，为南方也。
何知事败？缘日上见太乙，得青龙木将上日为鬼故也。
何以忌姓孙人首惊恐？用大吉主姓孙，螣蛇主惊恐。
何知坏钱十一贯？缘日上青龙主财帛七数，太乙为四数，共十一数也。
庚申日无事者，盖青龙为鬼，至庚申日死绝，又为庚申所克，又申上有天空，故知庚申无事也。
假令丁丑人，己卯日申将午时，三传亥丑卯，将蛇、后、玄。来意主外和合中虚诈、不实、邪僻之事。又主财上有惊恐之象。其财却为一姓牛人夜取其财。又有驴一头，亦被姓牛人所有，意欲远行，缘心有所畏，紧速而归也。
　龙 勾 合 朱

　未 申 酉 戌　　　龙 虎 蛇 合　　 财 乙亥 蛇 ⊙

空午　　　 亥蛇　　未 巳 亥 酉　　 兄 丁丑 后 

虎巳　　　 子贵　　巳 卯 酉 己　　 官 己卯 玄 

　辰 卯 寅 丑

　常 玄 阴 后

何知外和合中虚诈之象？时为日干六合，主外和合。直事门上见天空，主虚诈。又曰从魁主三交隐匿不明，上得六合，主私门，故言邪僻事。
何知财上有惊恐之事？盖发用有登明为目下之财，上见螣蛇，故主惊恐。
何知青衣姓牛人取其财？缘中传大吉为牛，上见乙字，乙为青色。大吉为取登明为财，故财为牛姓所取。
何知其驴亦为姓牛人所取？盖命上见太冲为末传，太冲主驴，上见玄武为贼人。盖卯为大吉之阴，下临场面位故也。
何知来意欲远行，心有所畏，紧速而归？盖先锋门胜光主道路，用神立卯酉，中传大吉为天马，与日刑并，故意欲远行。缘末传为人足，太冲为日鬼，上见玄武，为贼人，故心有畏，紧速而归也。
时为日三合六合章第五 主内和合事
辰为阴，主内动。时为日支三合六合，主内和合事。若式中见子孙爻乘旺相气而带吉神者，添进子孙，或子孙上有和合事。若支神合中带鬼，上见勾陈、朱雀，卦得乱首、绝嗣，定主眷属仇讐，为内事争竞。若仕人得之，主同僚不睦，公吏等辈相陷。若支合并贵禄德三神，式中见官鬼，必因内事起官府词讼。若时与日辰俱合者，为两动，主内外和合事。若式中八门所主来意为外事，以此故只言外事也。
假令壬申日申将辰时，三传未亥卯，将朱、空、阴，来意因家内不和，其妻姓王，刚暴、口舌、争斗，因此休弃。后因生子而复还合也。
　勾 龙 空 虎

　酉 戌 亥 子　　　后 虎 朱 阴　　 官 辛未 朱 

合申　　　 丑常　　辰 子 未 卯　　 兄 　亥 空 ◎

朱未　　　 寅玄　　子 申 卯 壬　　 子 丁卯 阴 ⊙

　午 巳 辰 卯

　蛇 贵 后 阴

何知内事不和？缘时与日支三合带鬼，主内不和，天后为妻，乘天罡下临子，故知姓王。天罡主欺诈恶人，故主妻性暴。因口舌相争罢亲者，为门户上发用，朱雀主口舌，占时与初传同克日，自落空亡，不能相争，故知罢亲也。
何知生子复还合？卦得曲直，属木为今日子孙爻，时为日支合用传为日干合，内外俱合之象。向之所为占时传，传上为鬼，今子孙制之，是因生子还合也。
假令丙子日申将丑时，三传子未寅，将六、阴、龙，来意事主内外和合，主添妻妾之庆。
　合 勾 龙 空

　子 丑 寅 卯　　　龙 阴 阴 合　　 官 丙子 合 

朱亥　　　 辰虎　　寅 未 未 子　　 子 癸未 阴 

蛇戌　　　 巳常　　未 子 子 丙　　 父 戊寅 龙 

　酉 申 未 午

　贵 后 阴 玄

何以知之？缘日干与时三合，与支六合，故言内外和合事也。日上神后水，时上天后水，主言鬼者，缘直事门大吉上得勾陈土，为今日子孙，死绝之水岂能为鬼也？
何知妾媵？盖太阴主妾媵，六合主婚姻和合，青龙主喜庆，此课始末俱吉，岂不是喜合添妾媵之象也？
时为日干六害章第六 主外忧
十二辰横为六合，纵为六害，若时与日干六害者，为刑害之象，故主外忧也。若壬丙二日时为六害者，主因尊亲人挟势相害而有外忧也。乙辛二日时为六害者，主因兄弟等辈在外相害而有忧也。庚甲二日时为六害，主幼小人相害而有忧也。癸己二日时为六害者，主因外财而有忧也。若丁日得之，主北面有破损之忧。戊日得之，惧攻劫战伤之祸。临时更于课式之内以神衰旺通而论之。
假令癸丑巳将午时，三传丑子亥，将勾、龙、空，来意因当日丑时三人巡更，与地方中姓马人相争。来日申官。因一姓孙司吏为鬼，三人并遭杖责。
　蛇 贵 后 阴

　辰 巳 午 未　　　空 龙 空 龙　　 官 癸丑 勾

朱卯　　　 申玄　　亥 子 亥 子　　 兄 壬子 龙

合寅　　　 酉常　　子 丑 子 癸　　 兄 辛亥 空

　丑 子 亥 戌

　勾 龙 空 虎

何知当日丑时？发用大吉，便为今日丑时。
何知三人夜巡？今日癸水与式中子亥等辈，便为三人。言丑时相争，便言夜巡也。
何知姓马人相争？直事门胜光，为姓马人，胜光为日下之财。
何言相争？与日为六害，又发用勾陈为鬼，岂不相争也？
何知姓孙人吏？缘发用大吉，场面为佃丝，中传神后与子相配成孙字，大吉与勾陈克日，故知忘吏孙姓人。
何知三人俱受杖责？以今日癸与子亥俱属水，为大吉所克。又勾陈为杖棒，末传虽有天空亦克今日，故言俱受杖责也。
时为日支六害章第七 主内忧
辰为阴，主内事，时既害之，定主内忧也。若见玄武、六合临门，防盗贼窥财、婢妾蒙蔽而为内忧。若螣蛇临门，主家室不宁，更变迁徒而主内忧。若式中见白虎乘休囚之气，必主家内有人患病，若临子便是属鼠人病也。若六害上见天空，或落空亡，虚忧不成。若阴人占，式中见子孙爻，或嗣部上带螣蛇，主因身孕而有惊忧也。若男子占，必因子孙而致忧也。
假令庚子日卯将未时，三传子申辰，将蛇、青、玄，甲子阴人占。来意因三月胎气不安，而有惊恐，至十一月喜见生子，子母俱庆。
　贵 后 阴 玄

　丑 寅 卯 辰　　　玄 龙 蛇 玄　　 子 庚子 蛇 ⊙

蛇子　　　 巳常　　辰 申 子 辰　　 兄 丙申 龙 

朱亥　　　 午虎　　申 子 辰 庚　　 父 　辰 玄 ◎

　戌 酉 申 未

　合 勾 龙 空

盖发用起神后，为今日之子孙，上见螣蛇，为日下之鬼。下临辰墓而为三月，故胎气不安而有惊恐之象。至十一月见喜生男者，中传送为嗣，却上得青龙吉庆，下临子，故应在十一月。又天罡所系与日比阳，三传日辰俱阳，故生男也。子母俱庆者，三传与日辰为三合，虽有螣蛇克日，卦得润下属水，又日上有玄武水，其四水乘旺相气而为救神，其蛇不能害也。
时为日空亡章第八 主望空用事，或无用也
空亡者为虚气无象也。若用时神、正时得之，主占无用事，或虚诈之事。若式中见三合六合、龙常后合，主虚望喜事不成。惟病讼门以空亡为最吉。凡占失物，其类落空亡者，不能得其物。占失奴仆，天魁落空亡，其奴仆亦不能捕矣。如日支干落空带鬼者，主相争之人不足畏，盖空而无力也。访人不利见，亦不利于托人。如今日落空亡，虽三传为鬼，上挟凶神而欲相害我，既在空，彼不得见，将与谁争？空亡中见太阴，多是虚诈设谋，见玄武是盗贼窥财也。
假令戊戌人，甲戌日辰将未时，三传申巳寅，将白、勾、蛇。来意事缘七月中劝和公事到官，以所得财物检法，拟定徒罪。上申，至来年正月文字来，只得杖罪，以寄作月日相折无事。
　蛇 朱 合 勾

　寅 卯 辰 巳　　　合 空 虎 阴　　 官 　申 虎 ◎
贵丑　　　 午龙　　辰 未 申 亥　　 子 辛巳 勾 ⊙
后子　　　 未空　　未 戌 亥 甲　　 兄 戊寅 蛇 

　亥 戌 酉 申

　阴 玄 常 虎
何也？盖时为日干财，并日贵，又发用申为日空，上带白虎，又为日刑，中传太乙上得勾陈，与日为刑害，末传得螣蛇。此课始末俱凶，主重刑。
而只言拟定徒罪者，缘直事门得天空发用，二传临空亡而不能解散。而言拟定申上者，盖时来解也。缘白虎乘秋正旺而又为刑害，故方拟定徒罪也。
何知正月文字来，只得杖罢，以寄居作日月相折无争事而出者？盖七月白虎鬼旺，至十二月支干并无制，白虎者至来年正月建丙寅，白虎传送金至寅死绝，又为旺火所制，又太乙螣蛇火至此俱旺，共为救神，又卦时本是空亡，故知正月无事而出也。
时为日墓章第九 主干田土或他人茔坟事
四季者五行所钟，万物所归，故曰墓也。若正月时得之，更在用传，定主坟墓之事。或式中带鬼与凶将并，定是坟墓争讼。若见财神旺方，不落空亡，主得坟墓占窖之财。用传俱土虽不见墓神亦可言坟墓事。有天马六丁者则为游子之卦，若水日占之，人土乘旺，财事与家人相争。若木日得之则为动众之财，若墓神临日占病见之最为凶象也。
假令己丑日巳将辰时，三传寅卯辰，将朱、六、勾，来意主正月间与一姓杜人争田土事。又有一姓蔺人与姓杜人挟势相助，却得一姓张贵人力。只于七月间务了毕。
　空 虎 常 玄

　午 未 申 酉　　　合 朱 玄 常　　 官 庚寅 朱 

龙巳　　　 戌阴　　卯 寅 酉 申　　 官 辛卯 合 

勾辰　　　 亥后　　寅 丑 申 己　　 兄 壬辰 勾 

　卯 寅 丑 子

　合 朱 蛇 贵

缘时为日墓，又直事门见勾陈，故言争田土事。发用寅木与丑土为杜字，为日干之鬼，上得朱雀，主口舌文字。又寅为正月，故知正月与杜姓人相争也。又言蔺姓人相助者，中传卯为门，六合为草头，临寅住为隹字。卯寅为等辈，故相助也。日上得传送为今日贵人，上得太常吉将，其寅卯二木传送为弓为道为张字，故方姓张贵人力。传送为七月建，故七月事务毕也。
时为日干冲章第十 主外动
以日为外，用时与日冲，主外动，此其大略也。若壬日、戊日、庚日，得时为日冲，并驿马，附财，主外动干求；若甲日得之，即为甲之鬼，主外动破财吉；若丙日得之，则亥为丙之贵马，仕人主迁官历任。其余阴干仿此推之。
假令十月戊辰日寅将亥时
　蛇 朱 合 勾

　申 酉 戌 亥　　　合 贵 勾 蛇　　 财 　亥 勾 ◎
贵未　　　 子龙　　戌 未 亥 申　　 官 丙寅 虎 ⊙
后午　　　 丑空　　未 辰 申 戊　　 父 己巳 阴 

　巳 辰 卯 寅

　阴 玄 常 虎
来意主西北上，出入干财，有李姓人无发者，暗为鬼贼，其事自解，其财不得，主空回也。
何知西北上出去干财，先锋与发用皆亥，亥主西北，又为日财日马也。
何知李姓无发者为鬼贼，盖中传功曹为木，下临壬水，配合为李字也，白虎主无发鬓人。为日下之鬼，故知此人为害也。
言自解者，经云：鬼自受制忧将自救。寅为日之鬼，上得白虎金制之，故曰自解也。
其财不得而主空回也者，盖发用登明为空亡，虽为日下之财，而正时自为空亡，岂不是空回也。
时为日支冲章第十一 主内动
一气所冲如物当风，岂有安息。日为占人，辰为所居之宅，又为卑下，时为辰冲，故主内动，若辰上神更值白虎凶神，主宅不可居、卑幼灾难。若不内动即主与我相争、他人疾病，盖辰亦为他人也。若从革返吟，定主移宅；八专日辰同居一处，若正时冲之，名内外俱乱，主男女俱淫乱、逃难奔窜，其灾祸更于课式中互换取要而言之。
假令十一月癸卯日丑将酉时
　空 虎 常 玄

　酉 戌 亥 子　　　常 勾 空 朱　　 父 丁酉 空 ⊙

龙申　　　 丑阴　　亥 未 酉 巳　　 官 辛丑 阴 

勾未　　　 寅后　　未 卯 巳 癸　　 财 　巳 朱 ◎
　午 巳 辰 卯

　合 朱 蛇 贵
来意主西南近寺，与姓周老阴人争竞，后移东北近庙居住。
盖先锋门与日支冲而又发用，主宅不安，中传大吉为日下之鬼 ，下临酉为寺，合酉为佛为金仙，又酉为西方，大吉得太阴，主老阴人争竞，因此家宅不安，太阴主口舌事，大吉为土，地盘酉为兑，主口舌，以大吉下，见吉配合为周字，故曰西北近寺，与姓周老阴人争也。辰为宅，时既冲克之，不安之象，何以移往东北近庙居住，盖卦得从革，革故鼎新，从革本主西南，而运东北者何也？盖大吉临酉为日鬼，畏其鬼不敢往，末传太乙，得朱雀为日下之财，下临丑，丑主庙，故言往东北近庙居住，丑为天乙本家，故言庙也。
白日得夜时章第十二 主事不明，占病重
日之后阳气伏匿，阴刑盗贼聚于此时也，此课得夜时，多主暗昧不明之事。若卦得三交，即是交加不明之事，占病重大；更得天后、太阴，主蔽匿奸邪之事；式中见玄武，主盗贼不明之事；若关财爻，即是财不明之事。夫病症，易明医者易治，病症难明医者难治，凡得夜时而卦值得三交，病症难明故重大也：若式中见青龙、天后，多是因妇女得病；若天空、太阴为鬼克日，为人算得病；见朱雀、勾陈，因官司文字、口舌争斗得病；见亥子或润下，近水落水得病，不然因伤于饮酒而胃虚下痢，脚膝沉重之病，若是妇人定是经水滞涩、赤白带下之病；见寅卯木神，多是左股虚风之病，若木旺合曲直，定是脾胃虚弱，盖木旺则土受制也；见申酉，多是右股伤折或膈中之病，若金旺合从革，多是筋骨折伤、肝胆虚弱、筋脉拳搐，盖金旺则伤木也；四土神，多是脏腑蔽塞不明之病，若水日见旺土合稼穑卦定是小肠不通，心肠虚胀，多传为蛊种之病，妇人经脉滞涩，男子肾脏虚也；若水上得火神，多是下部虚寒泻痢，上焦虚、热躁渴而欲饮水，后传为血痢也；若火上得水神，因停饮而血痢也  或心腹疼痛盖或为心胞络也；若金上见火者，定是膈上有热，咽喉舌颊窄闷喘促而有疮也；若水上见土，下部有积块；土上见水，脾胃上有冷痰。白虎乘休气为子孙者，定是子孙病；为妻爻定是妻妾病；若临本命上或日上，定是己身病也。临时更于八门课式中取其与日为鬼，为刑，为害，带何凶杀，位上所得何神将,参以休囚旺相断之,方能尽妙矣。
假令七月乙巳日巳将亥时 辛酉人占
　合 勾 龙 空
　亥 子 丑 寅　　　玄 合 常 朱　　 子 乙巳 玄 

朱戌　　　 卯虎　　巳 亥 辰 戌　　 父 辛亥 合 

蛇酉　　　 辰常　　亥 巳 戌 乙　　 子 乙巳 玄 

　申 未 午 巳

　贵 后 阴 玄
来意家中内属鸡小儿病，心腹疼痛、血痢频并，脉气相反，病症反复，身体羸弱，只得脾胃气壮，而善进饮食，至九月节病势反增，至甲子日，脾胃因不能进食不可救也。
何知家内属鸡小儿病？盖时为日支冲克,主内动，又用起子孙爻死临绝，故主小儿病，白虎临酉,故知家内属鸡小儿病也。
何知心腹疼痛、血痢频并？以巳为心胞络,上得元武水,克于火，故知心腹疼痛也。巳主血应赤色，水主黑色，水火相杂故曰血痢。末传又得巳,故知血痢频并。脉气相反者,用起火,故脉气相反也。病症反复者，卦得返吟也。身体羸困者，以值事门与中传是亥，亥为幼子见六合为棺财，又用起死气,故知羸困也。
得脾胃气吐壮而进饮食者，缘日上戌土,上得朱雀火，火生土，土主脾胃，故壮而进饮食也。
何知九月病势反复增，缘中传亥八月为解神，九月则非解故也。甲子日胃困不能饮食者，缘日上戌土主脾胃，甲子旬空亡而脾败而无力也。
言不可救者，所赖解神与胃气，今既无解神，又脾胃气落空亡，故云不可救也。
假令四月戊寅日申将酉时
　合 朱 蛇 贵
　辰 巳 午 未　　　虎 空 勾 合　　 财 丙子 虎 

勾卯　　　 申后　　子 丑 卯 辰　　 财 乙亥 常 

龙寅　　　 酉阴　　丑 寅 辰 戊　　 兄 甲戌 玄 

　丑 子 亥 戌

　空 虎 常 玄
来意主外望北面阴暗之财,为一王姓人所把，其人怒恶两分其财也。
盖时上为日干三合，与空亡并又为夜时发用，亥子北面，值事门上见太阴主蒙蔽，神后登明俱为日下之财，又亥子为阴私，故知望北面阴私之财。
何知姓王人所把？缘末传见天魁属土,下临亥属水，水数一，一土为王字，天魁为奴，上见玄武，天魁亦取亥子为财，故为王姓所把。
及本人怒恶，日上见天罡主怒恶，言两分其财者，戊与戌俱取，二人为财拘也。
假令四月丙辰日申将丑时 丙寅人占
　合 勾 龙 空
　子 丑 寅 卯　　　玄 朱 阴 合　　 兄 戊午 玄 

朱亥　　　 辰虎　　午 亥 未 子　　 子 　丑 勾 ◎

蛇戌　　　 巳常　　亥 辰 子 丙　　 财 庚申 后 ⊙
　酉 申 未 午

　贵 后 阴 玄
来意主与邻右无子妇女暗合事败，不到官,至戊午日辰时,无事。
何知邻右？卦得比用。何知无子妇人暗合？盖丑时为日干三合,传送为日干六合，带天后主厌翳，六合为私门，又用起元武，名泆女卦，岂不是阴暗私通，申为嗣部，上得天后子水为旬空，故知无嗣妇人也。何知事败？缘日上神后水为鬼，初传玄武、末传天后水,共来克日，焉得不败。何知终不到官，日上鬼空，又时空亡也。何知戊午日辰时无事？缘值事门与中传大吉上得勾陈二土克水为今日救神，戊午日戊和勾陈大吉三土俱旺，至辰时水气绝墓，观二字加辰故知辰时无咎也。
时为日刑章第十三
日刑者，谓寅刑巳，巳刑申，申刑寅名无恩刑，丑戌未名恃势刑，子刑卯，卯刑子，名无礼刑，辰午酉亥名自刑，若壬日得亥时又以日德论，乙日得辰时又以日干之财论，故亥辰不当自刑，午酉子卯无日干相寄，亦无日刑也，若甲日得巳时主速动外忧事，盖刑害兼全也。若丙日得申时，则主外动紧速和合事，为刑中有合也，若庚日得寅时，寅木乘旺气，主东北上有紧速干财事，盖刑中带马也负财故主财也。其余诸刑取类言之。
　勾 合 朱 蛇

　寅 卯 辰 巳　　　合 贵 朱 后　　 官 戊午 贵 

龙丑　　　 午贵　　卯 午 辰 未　　 财 乙卯 合 

空子　　　 未后　　午 酉 未 辛　　 子 　子 空 ◎

　亥 戌 酉 申

　虎 常 玄 阴
来意主本人欲往运司理会旧房钱，其外动必速，其中一姓马人作鬼贼，却得姓陈人力，至丁亥日见事务定作归计。
何知往运司理会旧房钱？盖胜光发用，上见天乙，为三品衙门，中传太冲主门户，下临午四正，为方象，配为房子，卯上得六合，俱为日下之财，故言房钱，既是三品衙门理会房钱，故言运司。
何知动速，时为日刑又发用，午为道路，又天乙在酉在门，为励德，故知外动必速。
何知姓马人作鬼贼，盖初传胜光为马，为日鬼也。却言得姓陈人力者，末传神后水为曲阜，下临卯为东字，相配为陈字，神后反克胜光日鬼，故言得姓陈人力。至丁亥是见归计者，缘甲申旬午鬼落空，丁合壬与亥水克胜光也，不言戊子日者，缘戊为大杀也。
时为日干劫煞章第十四 主紧速事
魏陵叟曰：乌穷则攫，兽穷则搏，五行穷则绝，故立劫杀之号，所以攻劫也小人，行攻劫必紧速而来，若劫煞上，带元武为鬼克日，传中更与刑害并者，常人俱主贼盗攻劫之祸，若日上救神旺，主贼畏我威而不敢发，若劫煞落空，即主贼盗虚惊之象，若劫煞带吉将与日为合，而式中不见元武，而见日辰合者，主紧速和合事也。
假令六月辛未日午将亥时
　朱 蛇 贵 后
　子 丑 寅 卯　　　龙 贵 朱 玄　　 兄 癸酉 龙 

合亥　　　 辰阴　　酉 寅 子 巳　　 父 戊辰 阴 

勾戌　　　 巳玄　　寅 未 巳 辛　　 子 　亥 合 ◎

　酉 申 未 午

　龙 空 虎 常
来意主酒宴间有姓刘人做媒说亲，一席便成其新妇，必是亥生也。
盖时上见太常，主宴会，值事门见六合，岂不是酒宴，上与子孙说亲也。发用从魁为今日等辈，酉为金刀故言姓刘，上见青龙吉将，主婚姻礼仪之庆，时为劫煞，主紧急，又中传天罡为天马，故言一席便成其新妇，亥生者，以末传登明为子孙爻，故知其亥生也。
时为日破章第十五 主走失
鼎祚联珠经所载占课有忌时，甲乙日忌申酉时，丙丁日忌亥子时，戊己日忌寅卯时，庚辛日忌巳午时，壬癸日忌辰戌丑未时，为日下正财鬼合破为我禄而与我战，故主破财走失之事。若用神更为日鬼者，名天罡课，占病刑狱得之最为凶象，若中末传见者其灾稍缓，若时为日破上见凶神，式中见元武，所乘神遥制元与日为财，合者虽失物而复见也。若时见日破上见凶神，式中见元武，所乘神克财爻者主失物难寻也，若传中见天魁、从魁及太阴天空者，只主奴婢逃亡，若日上神并勾陈，所乘神遥制元武所乘神，受克多主盗贼自败也。若元武乘神与日为鬼，并刑害者带旺相，定主盗贼伤人也，若元武制勾陈，主捕人被伤也。
若土为日破，传得稼穑卦三传，上见白虎、元武乘天马，并六丁，主贼人自远方来，乘骑会叙而行劫也。若水为日破，传得润下卦，带元武者，即主北方乘舟渡水，遇贼损财。若在家，则主贼自北墙水窦中来也。若火为日破，传得巳午炎上卦，主贼自南方窑冶中持火炬来，且放火烧人屋宇也。若金为日破，传得申酉从革与元武并而乘旺者，主贼自西方来，持兵仗伤人，不可当也。若日落空亡则不见是事，若在辰上主伤外人，其贼所藏位方备载前经兹不复录。
假令壬申日申将未时 癸酉人占
　蛇 朱 合 勾

　午 未 申 酉　　　龙 勾 常 虎　　 官 乙丑 常 

贵巳　　　 戌龙　　戌 酉 丑 子　　 子 丙寅 玄 

后辰　　　 亥空　　酉 申 子 壬　　 子 丁卯 阴 

　卯 寅 丑 子

　阴 玄 常 虎
来意主在外，因姓王人失了水牛一只，为眼疾老男子老阴人相逐，牵牛往东北去，其牛终不可得也。
何知在外失牛？盖时日三合故知在外，不言和合，而言失物者，丑为日鬼故言在外失物。
何知姓王人失牛？发用大吉为日鬼，下临子水，水一数配土为王字，大吉为牛，中传功曹乘元武克大吉为贼，岂不是失牛也，言水牛者，月建得壬字故言水也。
何知患目老男子并老阴人，盖寅为老翁，元武为眼疾人，卯上见太阴，主老阴人，寅卯相连故言逐也。言东北者下临丑也。何知终不可见，以占时发用本命俱为日鬼，又日落空亡，故言终不见也。
假令七月壬午日巳将戌时
　合 朱 蛇 贵
　子 丑 寅 卯　　　虎 朱 朱 玄　　 财 壬午 玄 

勾亥　　　 辰后　　申 丑 丑 午　　 官 丁丑 朱 

龙戌　　　 巳阴　　丑 午 午 壬　　 父 　申 虎 ◎
　酉 申 未 午

　空 虎 常 玄
来意主解失驴西北去十三里外，有一姓贾人所得其驴，至甲午日往牛市得信，自往姓贾处收得，至甲午日果然。
盖时为日破上得青龙，发用胜光为日下之财，元武临之本合失马，以胜光无气故言失驴，不言贼而言失者，以财在日上手上不难取也。胜光数九，玄武数四，相并得十三里也。
何知姓贾人收得，末传归计门白虎加申，主西字又主贝字，配成贾字。
何知牛市得驴信，盖甲申旬胜光空亡，至甲午旬填实，又午为日财，故言甲午日复见，而喜壬与申相生，故言自往得驴也。
变体门
前贤诸经所载，假令义旨宏深直开捷径，至于日时人事之法、贵贱男女之异，多秘而不宣，所谓书不尽言，言不尽意者，盖欲学者之自得也。盖能尽术之妙不达人事之变可谓学而不思，若能明人事，而不精于达阴阳又可谓思而不学，罔殆之失安可『』也。又古人立次客法，所以待同时而占时不知次客法既繁与正法反相混，犹『』者理乱丝纷然而无绪也。今立此门首革次客之弊，次明阴阳人事之变非笔舌所能尽书，特令一二入禅子参学庶可因言而悟矣。
假令丁亥日巳将午时
　龙 空 虎 常
　辰 巳 午 未　　　阴 后 空 虎　　 子 丙戌 后 

勾卯　　　 申玄　　酉 戌 巳 午　　 财 乙酉 阴 

合寅　　　 酉阴　　戌 亥 午 丁　　 财 甲申 玄 

　丑 子 亥 戌

　朱 蛇 贵 后
一人五十四岁戊申生男子占来意，因其子在外饮酒过多，胃有宿食，冷气得病。
盖时为日干六合，支上发用，本命上俱得子孙爻，乘休气，故为子孙病，命上小吉太常为饮食，并发用，戌为脾胃，上得天后水为冷饮，又值事门得白虎为道路，故云因子孙在外饮食，伤脾胃得病，来占。
一人三十五岁丁卯生男子占来意，因在外与二卑下妇人来往，得气痞嗽血之病。
盖命上见六合为私门，天后主厌翳，中传见太阴主伏匿，天魁从魁主奴婢，上得天后、太阴，故曰与二卑下妇人往来，天后克日、末传玄武又克日，戌酉申俱是日干死墓之乡，丁主心血，故得病嗽血也。
一人八十一岁来占辛巳生来，占来意，因家中走失奴婢两口，得一姓马人往西南追捕捉获。
盖发用天魁主奴，从魁主婢，末得元武临门，为窥户，又值事门上见白虎主道路，卦得斩关主逃亡，今年老有官者来占，岂不是奴婢逃亡也。先锋门胜光为今日等辈，又主姓马人克玄武，故捉获，言往西南追捕者，盖元武阴神所居也。
假令七月甲子日午将申时
　朱 合 勾 龙
　卯 辰 巳 午　　　虎 玄 玄 后　　 财 　戌 玄 ◎
蛇寅　　　 未空　　申 戌 戌 子　　 官 壬申 虎 ⊙

贵丑　　　 申虎　　戌 子 子 甲　　 子 庚午 龙 

　子 亥 戌 酉

　后 阴 玄 常
来意因西南上紧速追捕一盗贼，坠马折伤右足，感风七日而陨。
盖时为日刑、日破，与日马并，主外动，发用天魁为日下之财，上得元武为盗贼，故知西南追捕盗击也。先锋门传送为中传，作日马带白虎克日，又与日刑杀并，故主坠马也。 马加辰戌为跌扑 戌为足，在日辰之右，是伤右足也。白虎为风神，七月申为风煞，故感风也。
甲木秋死而被旺金鬼所克，申为七数，故言第七日庚午，又合起白虎，故知七日陨也，末传胜光，不论救神者，盖秋火已死也。
假令正月甲子日子将寅时
　朱 合 勾 龙
　卯 辰 巳 午　　　虎 玄 玄 后　　 财 　戌 玄 ◎
蛇寅　　　 未空　　申 戌 戌 子　　 官 壬申 虎 ⊙

贵丑　　　 申虎　　戌 子 子 甲　　 子 庚午 龙 

　子 亥 戌 酉

　后 阴 玄 常
来意缘失陷官钱，勾唤入官而得惊恐，以致得脾虚下脏之疾，见祟持刃相惊，可移病人于南方设绯幕，至第九日南方，有属马医巫，以撒火为姓名，下赤药、艾灸、书朱符，其祟自除也。
何以知失陷官钱而得惊恐？盖发用天魁为财，上得玄武为失财之象，时为日德日禄，主动官，值事门见螣蛇主惊恐。
何知脾胃、下脏之病？盖发用天魁主脾，春土无气，又为甲木所克，故知脾虚也；上得元武水与天魁土内战，故知下脏之疾。
又言祟者，申金在中传为鬼，经云传见魁病必有祟，上得白虎为刀兵，故言见祟持刀相惊，移于南方午上，设绯幕者，南方及绯幕皆火象，能制金祟矣。
末传胜光九数，故云九日。午为马为火，为赤、为灸、为救神，故云医巫也。经云：土丸木散水汤火灸金针，今传送为鬼，若针则加病，灸则病减也，金为日鬼，故宜书朱篆以压之，交春木旺金无气矣，救神乘相气病当瘥也。
假令六月乙丑日午将未时
勾 龙 空 虎
辰 巳 午 未　　　后 贵 朱 合　　 父 甲子 贵 

合卯　　　 申常　　亥 子 寅 卯　　 父 　亥 后 ◎

朱寅　　　 酉玄　　子 丑 卯 乙　　 财 　戌 阴 ◎⊙
丑 子 亥 戌

蛇 贵 后 阴
来意事于西北方，承继姓王人财产，相托一属鼠有官人，九月内定成就；又目下西南虚望公财，道路有所畏隔，不敢往也。
盖末传天魁为日干之财，天魁临亥字主王字，发用神后，为日干三合，上见贵神天乙，故知承继姓王人财产，而得属鼠贵人力也。九月成就者，归计戌为九月建也。
又言西南虚望财者，未为日下之财，上见天空主虚诈，又值事门上见白虎主道路。白虎金也，为日之鬼，故畏而不敢往也。
假令六月丙寅日午将未时
　龙 空 虎 常
　辰 巳 午 未　　　蛇 朱 勾 龙　　 官 甲子 蛇 

勾卯　　　 申玄　　子 丑 卯 辰　　 官 　亥 贵 ◎
合寅　　　 酉阴　　丑 寅 辰 丙　　 子 　戌 后 ◎⊙
　丑 子 亥 戌

　朱 蛇 贵 后
来意主北面，近水酒筵间，与额尖眼小之人相争，又一贵人与彼相助，而欲见官，却得一王姓人劝和无事也。
盖值事门上见太常，主酒饮食，发用亥子为北，又临亥为近水，神后为为日之官鬼，见蛇为眼小额尖之人，中传登明亦为日鬼，见贵人知与彼相助。缘日上天罡，主怒恶，能制亥子水，故知息怒恶而欲到官，卦体比用主和合，末传天魁临亥主王字，故云姓王人劝合。
右前三课而人命不同，次二课而月将不通，后二课而日辰不同，其灾祸所主旺相相生，悬隔学者，悟此可以得之也。
六庚日伏吟辨
六庚日伏吟者，古法以申寅巳为三传，又书以申寅申为三传，余尝谓刑始于寅终于申。甲戊丙日当尽三刑，庚日先刑而后冲也。
壬寅秋七月，余以陇西公事匿村落中，父即求课于元公，得庚午日午将午时，三传申寅申，将虎蛇虎。

　勾 龙 空 虎
　巳 午 未 申　　　龙 龙 虎 虎　　 兄 壬申 虎  申虎 
合辰　　　 酉常　　午 午 申 申　　 财 丙寅 蛇  寅蛇
朱卯　　　 戌玄　　午 午 申 庚　　 官 己巳 勾  申虎

　寅 丑 子 亥

　蛇 贵 后 阴
至壬申日勾唤予妻到官，以中传寅为妻爻，为用申所克也，予于是日避难赴官出头，盖传送白虎俱为道路，故壬申日动也。背予妻回家予下村去，至戊寅日唤予至州，盖应中传寅字，为庚日之驿马也，至乙卯日间，陇西公承服予复下村去，至壬午日断讫。
盖庚日课中正是谓螣蛇至壬午日制之，又发用申与白虎俱是七数，二七十四数，彼以己巳日入州，壬午日事毕，盖是十四日也。戊申日予始归，盖末传申为归计，申乃庚之本位，故申日至家也。先锋门为日破主破财，又中传寅为财爻被初末二申制之。传送主姓张人，先锋门午亦主姓张人，案吏姓张，住正南胜光也。占亲人请客亦姓张住西南，传送也。破财二十七数，同前数也。予父经两丁月对问应予命上大吉为父母爻，见天乙主动官也，所居村去州七里，连高阜盖中传寅为东北，为七里建得戊字寅配艮为山得戊寅即阜也，村名黄村，戊土黄也，申数亦七，而只言七里者，伏吟主近故也。
右一字诀，并假令悉是分城元先生所传，百端如用日击而神应，仆参以古经而为编次，并非臆说，强为辩论而欲邀誉于人矣。
姓字
子主姓刘，丑主姓孙田牛，丑加辰为兵，寅主赵、高，寅卯外加亥子姓李，卯主丝竹木、千里，未主构、井、田，辰主山，申主张韩袁候，卯申为刘，辰戌丑未加亥子为王，卯加巳为杞，卯加酉为刘，酉主人为金刀口字又姓刘，丑加巳纪，六合加亥为邓，太阴加酉为吕，天后加子为聂，六合临巳午郝，卯酉相加六合披辛姓关，贵人加酉郑，六合太阴邵，未加子姓姜，卯加寅姓柳，六合加酉姓阎，朱雀螣蛇加寅卯姓李，子卯相加为柳，太阴加土姓周，天罡加勾陈姓庞，月将加酉姓时，辰加寅姓翟，神后临卯姓蔺，寅卯相加宋林，天罡加酉姓龚，六合加子姓孔加巳为杞，六合临酉为兰，青龙加卯姓关，卯加未为开，子加丑为孟。
右一字诀又名玉连环，卢溪徐次宾述，翠微樵隐王顺氏序其端，盖大金人书也。余昔于苕溪，得罗子曼先生所传陈状元玉连环一书，题曰管辂公明撰，与此大略相似，而次序有异，后七言歌章，占风雨等论旧馆兵失去久矣。子曼亦以江西再不复见，今录是书有动厥中不能无慨叹耳，次宾云中间，假令悉是分城元先生所传，不知次宾于分城为何人耶，知之者必有教诸，然嘉言妙理必有原委，要当参透何必考为何人也。
洪武丁巳五月端阳后一日 松江朱恒 识

